b"\n_START_ARTICLE_\nMeka\n_START_SECTION_\nVerski pomen\n_START_PARAGRAPH_\nNa had\xc5\xbe - romanje v Meko - se vsakoletno odpravi okrog tri milijone muslimanov. Had\xc5\xbe poteka v muslimanskem mesecu dulhid\xc5\xbea. Veliko drugih se odpravi na manj\xc5\xa1e romanje, imenovano umrah, izvedljivo kadarkoli v letu. Obrede had\xc5\xbea je videlo zelo malo nemuslimanov, saj je tem strogo prepovedan prihod v Meko ali v drugo muslimansko sveto mesto Medino._NEWLINE_Osrednja to\xc4\x8dka Meke je Kaba, tako imenovana 'bo\xc5\xbeja hi\xc5\xa1a', ki naj bi jo po verovanju Muslimanov zgradil Abraham s sinom Izmailom. Pokrita je z zlatom izvezenim \xc4\x8drnim brokatom. Romarji sedemkrat obkro\xc5\xbeijo Kaabo, lahko pa tudi poskusijo poljubiti kotni \xc4\x8crni kamen. Nato pijejo iz vodnjaka Zamzam, voda katerega naj bi imela posebne lastnosti. Ve\xc4\x8dina si jih pri njem tudi napolni steklenico, ki jo odnesejo domov. _NEWLINE_Med had\xc5\xbeem romarji potujejo tudi v Mino, majhno vas, kjer kamenjajo hudi\xc4\x8da, ki ga predstavljajo kamniti stebri. Na tem prizori\xc5\xa1\xc4\x8du je mno\xc5\xbeica pod svojimi nogami \xc5\xbee poteptala ljudi. Nato se povzpnejo na gri\xc4\x8d Arafat, kjer je prostor za molitev. Tu naj bi prerok Mohamed imel svojo zadnjo pridigo. _NEWLINE_Vsi muslimani na svetu se med molitvijo (petkrat dnevno) obrnejo v smeri Meke. _NEWLINE_Mo\xc5\xa1eja Haram (Al-Masjid al-Haram - 'Sveta mo\xc5\xa1eja') v Meki je za muslimane najsvetej\xc5\xa1a mo\xc5\xa1eja na svetu.\n_START_SECTION_\nNemuslimani v Meki\n_START_PARAGRAPH_\n\xc4\x8ceprav je vstop nemuslimanom v Meko prepovedan in dostope v mesto nadzorujejo s cestnimi zaporami, se je nekaterim pustolovcem to tudi zares posre\xc4\x8dilo. Znan je obisk britanskega raziskovalca sira Richarda Burtona leta 1853. Pretvarjal se je, da je afganistanski musliman, po obisku pa je svoje vtise iz Meke in Medine opisal v knjigi._NEWLINE_Obisk nemuslimana v Meki je opisan tudi v delu Karla Maya Kri\xc5\xbeem po Jutrovem."